Obrazloženje

Na web stranicama Općine Čavle objavljen je nacrt Odluke o uređenju prometa na području Općine Čavle te se poziva zainteresirana javnost na Savjetovanje o istoj.

Temeljem članka 5. Zakona o sigurnosti prometa na cestama ("Narodne novine" broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20) općinama i gradovima je dana ovlast da uređuju promet na svom području. Slijedom toga Općina Čavle je izradila prijedlog Odluke o uređenju prometa koju donosi Općinsko vijeće.

Općina Čavle Provela je savjetovanje sa zainteresiranom javnošću vezano za prijedlog Odluke o uređenju prometa u srpnju 2022.g. (KLASA: 032-01/22-01/04, URBROJ: 2170/03-22-01-01) no na predmetni prijedlog nije ishodovana suglasnost Ministarstva unutarnjih poslova, Policijske uprave Primorsko-goranske, Sektora za javni red i sigurnost, te se iz tog razloga provodi savjetovanje s novim prijedlogom Odluke.

Predmetnom Odlukom određuju se:

1. ceste s prednošću prolaska,

2. dvosmjerni, odnosno jednosmjerni promet,

3. sustav tehničkog uređenja prometa i upravljanje prometom putem elektroničkih sustava i video nadzora,

4. ograničenja brzine kretanja vozila,

5. promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke,

6. parkirališne površine i način parkiranja, zabrane parkiranja i mjesta ograničenog parkiranja,

7. zone smirenog prometa,

8. blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila,

9. postavljanje i održavanje zaštitnih ograda za pješake na opasnim mjestima,

10. pješačke zone, sigurne pravce za kretanje školske djece, posebne tehničke mjere za sigurnost pješaka i vozača bicikla u blizini obrazovnih, zdravstvenih i drugih ustanova, igrališta, kino dvorana i sl.,

11. uklanjanje dotrajalih, oštećenih i napuštenih vozila,

12. površinu na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje,

13. uvjete prometovanja vozila opskrbe u zonama smirenog prometa i pješačkim zonama,

14. uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.

Rok za podnošenje prijedloga je do 2. listopada 2023. godine do 11.00h. Prijedlozi se mogu dostaviti pisanim putem na adresu Upravnog odjela za lokalnu samoupravu i upravu Općine Čavle, Čavja 31 ili na elektroničku adresu: [pisarnica@cavle@cavle.hr](mailto:pisarnica@cavle@cavle.hr).

Po završetku Savjetovanja, svi pristigli prijedlozi bit će pregledani i razmotreni te će se o istim sastavit Izvješće o usvojenim i odbijenim prijedlozima koje će biti objavljeno na web stranici Općine Čavle.

Na temelju ponuđenog teksta Odluke i pristiglih komentara sudionika Savjetovanja, formulirat će se konačni tekst Odluke o kojoj će raspravljati Općinsko vijeće kao tijelo koje Odluku usvaja.

KLASA: 400-01/23-01/16

URBROJ: 2170-17-01/01-23-01

31. kolovoza 2023.g.

Na temelju članka 5. stavka 1. Zakona o sigurnosti prometa na cestama ("Narodne novine" broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22) i članka 6. Statuta Općine Čavle (»Službene novine PGŽ« broj 20/14, 26/14, 27/15, 12/18, 41/18, 3/21, pročišćeni tekst 04/22), uz prethodnu suglasnost Ministarstva unutarnjih poslova, Policijske uprave Primorsko-goranske, Sektora za javni red i sigurnost, broj\_\_\_\_\_ od \_\_\_\_\_ 2023. godine, Općinsko vijeće Općine Čavle, na sjednici održanoj \_\_\_\_\_ 2023. godine, donijelo je

**ODLUKU  
o uređenju prometa na području Općine Čavle**

**I. OPĆE ODREDBE**

(1) Ovom Odlukom uređuju se uvjeti i pravila odvijanja prometa na javno prometnim površinama na području Općine Čavle, kao i mjere za njihovo provođenje.

(1) Javno prometnim površinama, u smislu ove Odluke, smatraju se sve javne ceste (autoceste, državne, županijske i lokalne) i ostale nerazvrstane ceste, ulice, trgovi, parkirališta, pješački nogostupi, stepeništa i druge prometne površine koje su u funkciji kretanja ili mirovanja vozila i pješaka na području Općine Čavle.

(1) Promet na javno prometnim površinama dopušten je svima pod jednakim uvjetima i u skladu s odredbama propisanim Zakonom o sigurnosti prometa na cestama i ovom Odlukom.

(2) Na javno prometnim površinama ne smiju se poduzimati bilo kakve radnje ili djelatnosti koje bi mogle oštetiti javno prometnu površinu ili ugroziti sigurnost ili protočnost prometa.



(1) Izgradnju, rekonstrukciju, održavanje i upravljanje javno prometnim površinama vrše:

- na autocesti A6: Hrvatske autoceste d.o.o.

- na državnim cestama: Hrvatske ceste d.o.o.

- na županijskim i lokalnim cestama: Županijska uprava za ceste Primorko-goranske županije

- na nerazvrstanim cestama: Općina Čavle

(2) Poslove iz prethodnog stavka koji se odnose na nerazvrstane ceste vrši Upravni odjel Općine Čavle (u daljnjem tekstu: Upravni odjel).

(3) Mišljenja i suglasnosti vezane uz sigurnost prometa na javno prometnim površinama izdaje ministarstvo nadležno za unutarnje poslove.

**II. UREĐENJE PROMETA**

(1) Sukladno odredbama članka 5. Zakona o sigurnosti prometa na cestama Jedinice lokalne i područne (regionalne) samouprave, uz prethodnu suglasnost ministarstva nadležnog za unutarnje poslove, uređuju promet na svom području tako da određuju:

1. ceste s prednošću prolaska,

2. dvosmjerni, odnosno jednosmjerni promet,

3. sustav tehničkog uređenja prometa i upravljanje prometom putem elektroničkih sustava i video nadzora,

4. ograničenja brzine kretanja vozila,

5. promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke,

6. parkirališne površine i način parkiranja, zabrane parkiranja i mjesta ograničenog parkiranja,

7. zone smirenog prometa,

8. blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila,

9. postavljanje i održavanje zaštitnih ograda za pješake na opasnim mjestima,

10. pješačke zone, sigurne pravce za kretanje školske djece, posebne tehničke mjere za sigurnost pješaka i vozača bicikla u blizini obrazovnih, zdravstvenih i drugih ustanova, igrališta, kino dvorana i sl.,

11. uklanjanje dotrajalih, oštećenih i napuštenih vozila,

12. površinu na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje,

13. uvjete prometovanja vozila opskrbe u zonama smirenog prometa i pješačkim zonama,

14. uvjete ulaza, prometovanja i izlaza vozila iz zone prometa u zaštićenoj kulturno-povijesnoj cjelini i kontaktnoj zoni.

(1) Prometna rješenja uređenja prometa na javno prometnim površinama određena ovom Odlukom provode se temeljem prometnog elaborata uz prethodnu suglasnost ministarstva nadležnog za unutarnje poslove.

(2) Iznimno od stavka 1. ovoga članka, kada se promet uređuje na dijelu javne ceste, ili kada se uređuju uvjeti za ulaz, prometovanje i izlaz vozila iz zone prometa u zaštićenoj kulturno-povijesnoj cjelini i kontaktnoj zoni, isto se provodi u skladu s posebnim zakonom i propisima donesenim na temelju tog zakona.

(3) Mjere zaštite javnih cesta i prometa na javnim cestama provode se u skladu s posebnim zakonom i propisima donesenim na temelju tog zakona.

(4) Kada se u Odluci poziva na odredbe članaka drugih zakona odredbe vrijede sve dok su iste na snazi, a nakon toga primjenjivat će se odredbe zakona koji bude na snazi.

**1. Ceste s prednošću prolaza na raskrižjima**

(1) Ceste s prednošću prolaska duž cijelog područja Općina Čavle, u pravilu su sve javne ceste: autoceste, državne, županijske i lokalne ceste u odnosu na nerazvrstane ceste, te važnije nerazvrstane ceste u odnosu na ostale nerazvrstane ceste, sve sukladno postojećoj prometnoj signalizaciji.

(2) Ukoliko prvenstvo prolaska na raskrižjima nerazvrstanih cesta nije regulirano prometnom signalizacijom, vrijede pravila prvenstva prolaska određena odgovarajućim člankom Zakona o sigurnosti prometa na cestama kojim se određuje propuštanje vozila i prednost prolaska.

**2. Organizacija prometa (dvosmjerni, jednosmjerni promet, ograničenja u prometu)**

(1) Na svim cestama i ulicama na području Općina Čavle dozvoljava se dvosmjerni promet kretanja, osim na cestama na kojima se ovom Odlukom određuje jednosmjerni promet.

(2) Ako pojedine dionice dvosmjernih cesta ne zadovoljavaju potrebne uvjete za sigurno mimoilaženje, na tim su dionicama vozači obvezni pridržavati se odgovarajućih odredbi Zakona o sigurnosti prometa na cestama koje reguliraju mimoilaženje.

(1) Ovom Odlukom određuje se jednosmjerni režim prometa u ulicama kako slijedi:

* Ulica Čavja od državne ceste D3 (k. br 31 Općina Čavle) u smjeru Doma zdravlja do parkirališta Doma kulture Čavle na adresi Čavja 17, Čavle,
* Ulica Turan (Grobnik) od platoa parkirališta do k. br. 1,
* Ulica Buzdohanj (groblje Cernik) od ul. Halovac do ul. Krivujata k.br. 6.

(1) Na pojedinim nerazvrstanim cestama na području Općine Čavle može se ograničiti ili zabraniti prometovanje teretnim vozilima čija je najveća dopuštena masa veća od 5 tona, s tim da je na tim cestama za lokalni promet opskrbe dozvoljeno je prometovanje teretnim vozilima čija najveća dopuštena masa ne prelazi 7,5 tona.

(2) Na pojedinim nerazvrstanim cestama, ovisno o njihovim tehničkim karakteristikama, može se odrediti i drugačija najveća dopuštena masa vozila za prometovanje.

(3) Promet komunalnih i interventnih vozila ne smatra se teretnim prometom u smislu ovog članka Odluke, te je tim vozilima radi urednog i pravodobnog obavljanja djelatnosti dozvoljeno prometovanje cestama iz prethodnih stavki.

(4) Ograničenja najveće dopuštene mase vozila i ceste na kojima se ograničenja uvode biti će uređena postavljanjem odgovarajuće prometne signalizacije koja se postavlja na temelju prometnog elaborata, sukladno članku 6. ove Odluke.

(1) Iznimno od prethodnog članka, na pojedinim nerazvrstanim cestama u vlasništvu Općine Čavle može se dozvoliti prometovanje vozilima koja ne udovoljavaju propisanim uvjetima za pojedine vrste vozila u pogledu dimenzija, ukupne mase i osovinskog opterećenja na određeno vrijeme, uz prethodno odobrenje u skladu s Odlukom o nerazvrstanim cestama na području Općine Čavle i u skladu s posebnim zakonom i propisima donesenim na temelju tog zakona.

(2) Prekomjerna upotreba nerazvrstane ceste te naknada za prekomjernu upotrebu nerazvrstane ceste uređuje se kroz poseban opći akt Općinskog vijeća.

(3) Za izvanredan prijevoz nerazvrstanom cestom, uvjeti, naknada i način izdavanja odobrenja, definirani u skladu s posebnim zakonom i propisima donesenim na temelju tog zakona.

**3. Sustav tehničkog uređenja prometa u užem smislu**

(1) Tehničkim uređenjem prometa u užem smislu iz članka 5. ove Odluke smatra se određivanje mjesta postavljanje vertikalne i horizontalne signalizacije, semaforskih i drugih signalnih i svjetlosnih uređaja i određivanje načina rada tih uređaja (ukoliko se predviđaju), postavljanje prometne, zaštitne i druge opreme na prometnim površinama.

(1) Za tehničku uređenost autoceste nadležne su Hrvatske autoceste d.o.o., za državne ceste nadležne su Hrvatske ceste d.o.o., za županijske i lokalne ceste nadležna je Županijska uprava za ceste Primorsko-goranske županije, dok je za nerazvrstane ceste i ulice nadležna Općina Čavle.

Prometni znakovi, signalizacija i oprema te turistička i ostala signalizacija postavljaju se na javnoj cesti na temelju prometnog elaborata u skladu s posebnim zakonima i propisima donesenim na temelju tih zakona.



(1) Tehničko uređenje prometa na javno prometnim površinama na području Općina Čavle provodi se temeljem izrađenog prometnog elaborata koji izrađuje fizička ili pravna osoba ovlaštena za izradu takvih elaborata, te uz prethodnu suglasnost nadležnih institucija.

(2) Tehničko uređenje prometa provodi pravna ili fizička osoba nadležna za održavanje cesta, s kojom je Općina sklopila ugovor za izvršenje navedene vrste poslova.

(3) Prometni znakovi postavljaju se i održavaju tako da ih sudionici prometa mogu pravovremeno i lako uočiti u bilo koje doba dana te pravovremeno postupiti sukladno njihovom značenju.

(4) Prometni znakovi moraju se ukloniti, dopuniti ili zamijeniti ako njihovo značenje ne odgovara izmijenjenim uvjetima prometa ili sigurnosti na cesti ili ako su oštećeni ili uništeni.

(5) Pravna ili fizička osoba nadležna za održavanje cesta dužna je voditi evidenciju postavljene signalizacije i uređaja.

(1) Privremeno uređenje (regulacija) prometa na javno prometnim površinama za vrijeme izvođenja radova može se uvesti ako se radovi ne mogu izvesti bez obustave prometa ili ako se promet bez toga ne može sigurno odvijati.

(2) Na području Općina Čavle izvođenje radova na javno prometnim površinama dozvoljeno je sukladno odredbama posebnih propisa.

(3) Privremenu regulaciju prometa na javno prometnim površinama (izuzev javnih cesta) zbog izgradnje, rekonstrukcije i popravaka objekata prometnih površina i instalacija u njima te drugih objekata uz javno prometne površine utvrđuje i odobrava Općina Čavle temeljem prometnog elaborata, u skladu s posebnim zakonima i propisima donesenim na temelju tih zakona.

(4) Kada se privremena regulacija prometa za vrijeme izvođenja radova provodi na dijelovima javnih cesta (državne, županijske i lokalne) potrebno je ishoditi odgovarajuće odobrenje od strane nadležne Uprave za ceste, u skladu s posebnim zakonima i propisima donesenim na temelju tih zakona.

(5) Privremeno uređenje (regulacija) prometa iz stavka 1. ovog članka odobrava se temeljem elaborata privremene regulacije prometa kojeg izrađuje fizička ili pravna osoba ovlaštena za izradu takvih elaborata, a kojeg je izvođač radova dužan dostaviti prije ishođenja suglasnosti i odobrenja za izvođenje radova.

**4. Ograničenja brzine kretanja vozila**

(1) Na području Općina Čavle vozila na javnim i nerazvrstanim cestama izvan naselja moraju se kretati brzinom koja je propisana postavljenom prometnom signalizacijom ili propisana Zakonom o sigurnosti prometa na cestama za pojedinu kategoriju prometnice i koja odgovara uvjetima i stanju kolnika.

(2) Najveća dozvoljena brzina vožnje u naseljima, sukladno Zakonu iznosi 50 km/h.

(3) U naseljima može biti propisana i manja brzina vožnje, a što treba regulirati prometnim elaboratom sukladno članku 6. ove Odluke.

(1) Ograničenja brzine kretanja vozila regulirat će se odgovarajućom standardnom vertikalnom prometnom signalizacijom koja mora biti vidljivo postavljena sukladno odredbama važećih propisa.

(2) Uz signalizaciju iz stavka 1. ovog članka brzina se može ograničavati posebno izrađenom dinamičkom signalizacijom te napravama za smirivanje prometa kao što su optičke bijele crte upozorenja, trake za zvučno upozoravanje vozača (»zvučna traka«), vibracijske trake, umjetne izbočine (uspornici) i uzdignute plohe, a koje su propisane odgovarajućim pravilnikom kojim je regulirano ovo područje.

(3) Postavljanje naprava za smirivanje prometa vrši se na temelju prometno-sigurnosne analize koju je potrebno izraditi u sklopu prometnog elaborata, uz propisano označavanje zone u kojoj se naprave postavljaju, a prije postavljanja potrebno je pribaviti prethodnu suglasnost sukladno članku 6 ove Odluke.

**5. Promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke**

(1) Za promet pješaka, vozača bicikla, vozača osobnih prijevoznih sredstava, vozača mopeda, turističkog vlaka i zaprežnih kola, jahača te gonjenje i vođenje stoke, vrijede odgovarajuće odredbe Zakona o sigurnosti prometa na cestama.

(1) Pješaci se ne smiju kretati niti zadržavati na kolniku, nego se moraju kretati nogostupom ili drugom površinom određenom za kretanje pješaka odnosno površinom pokraj kolnika prikladnom za kretanje pješaka.

(2) Iznimno od stavka 1. ovog članka na cesti na kojoj ne postoji nogostup ili druga površina određena odnosno prikladna za kretanje pješaka ili ako ta površina postoji a ne može se koristiti iz bilo kojih razloga pješaci se mogu kretati kolnikom, ali tako da budu što bliže rubu kolnika i na način kojim se ne ugrožava njihova sigurnost i promet vozila.

(3) Pješak koji se kreće kolnikom na javnoj cesti dužan je kretati se uz lijevi rub kolnika u smjeru kretanja, a iznimno uz desni rub kolnika samo kad je takvo kretanje za njega sigurnije (nepregledan zavoj, usjek, provalija, zasjek, odron i sl.), dok se prijelaz preko ceste obavlja samo i isključivo na preglednom dijelu ceste i to na siguran način.

(1) U slučaju da na kolniku ima vode, blata ili otpadaka vozači motornih vozila dužni su smanjiti brzinu i spriječiti prskanje vode, blata ili otpadaka koje bi moglo zaprljati ili ozlijediti pješake.

(2) Pravne osobe kojima su povjereni poslovi održavanja javnih i nerazvrstanih cesta dužne su, u što je moguće kraćem roku, otkloniti nečistoće s cesta te ih osposobiti za normalni promet.

(3) Pješački prijelazi moraju biti obilježeni vodoravnom i okomitom prometnom signalizacijom sukladno odredbama odgovarajućeg pravilnika kojim je regulirano ovo područje.

(4) Radi nesmetanog kretanja invalida na obilježenim pješačkim prijelazima trebaju biti izvedene rampe za invalide sukladno odgovarajućim propisima.

(5) Ova mjera mora se poštivati kod svake novogradnje i rekonstrukcije ulica.

(1) Biciklisti i vozači mopeda u prometu kreću se kolnikom na način propisan za ta vozila uz sam desni rub kolnika u smjeru kretanja.

(2) Ako se dva ili više vozača bicikla ili mopeda kreću u skupini dužni su se kretati jedan iza drugoga.

(3) Vozač bicikla ili mopeda mora vozilom upravljati na način kojim se ne umanjuje stabilnost vozila i ne ometaju drugi sudionici u prometu.

**6. Parkirališne površine i načini parkiranja, zabrane parkiranja i mjesta ograničenog parkiranja**



(1) Zaustavljanje i parkiranje osobnih vozila i motocikala na području Općina Čavle dozvoljeno je na uređenim i obilježenim površinama koje su za to namijenjene, kao i drugim površinama gdje to nije protivno odredbama Zakona o sigurnosti prometa na cestama ili drugim propisima.

(1) Javno parkiralište dio je javno prometne površine namijenjene parkiranju vozila.

(2) Javno parkiralište mora biti označeno prometnom signalizacijom sukladno propisima.

(1) Javno parkiralište može biti s naplatom ili bez naplate.

(2) Svi elementi vezani za naplatu parkiranja (ukoliko bude predviđena) kao što su: organizacija, način naplate i kontrola parkiranja vozila, visina naknade te drugi poslovi vezane za naplatu parkiranja, urediti će se posebnim aktom koji donosi Općinsko vijeće u skladu s posebnim zakonima i propisima donesenim na temelju tih zakona.

(1) Na uređenom i obilježenom parkiralištu određeni broj parkirališnih mjesta mora biti namijenjen vozilima kojima se koriste invalidne osobe čija su vozila obilježena posebnim znakom.

(2) Parkirališna mjesta za invalide trebaju biti uređena u skladu sa odredbama odgovarajućeg pravilnika kojim je regulirano ovo područje.

(3) Na parkirališnom mjestu obilježenom za invalidska vozila zabranjeno je zaustavljanje i parkiranje drugih vozila.

(1) Vozilo koje nije zaustavljeno ili parkirano u skladu sa odgovarajućim odredbama Zakonom o sigurnosti prometa na cestama i odredbama ove Odluke, a predviđeno je njegovo uklanjanje, uklonit će se i premjestiti na lokaciju koja će se za tu namjenu odrediti posebnim aktom.

(2) Vozilo se premješta temeljem naredbe policijskog službenika ili ovlaštenog službenika Upravnog odjela (prometni redar).

(3) Poslove uklanjanja i premještanja nepropisno zaustavljenih ili parkiranih vozila, poslove čuvanja i izdavanja premještenih vozila obavlja pravna ili fizička osoba koja za to ispunjava propisane uvjete, a kojoj to povjeri Općina Čavle.

(4) Sve troškove vezane za premještanje nepropisno zaustavljenog ili parkiranog vozila snosi vlasnik odnosno korisnik vozila.

(5) Visina naknade za premještanje nepropisno zaustavljenog ili parkiranog vozila propisuje se posebnim aktom.

(6) Troškove premještanja vozila radi održavanja javnih manifestacija i priredbi te sličnih aktivnosti, ukoliko prije njihova održavanja to nije bilo vidljivo označeno i objavljeno na mjestu događanja podmiruje organizator.

(1) Zabranjeno je na javnim prometnim površinama iz članka 2. ove Odluke parkirati oštećena, dotrajala i napuštena vozila.

(2) Vozila iz stavka 1. vlasnik, odnosno korisnik dužan je ukloniti sa javnih prometnih površina.

(3) Ukoliko vlasnik, odnosno korisnik ne postupi prema odredbi stavka 2., vozilo će se ukloniti temeljem naloga ovlaštene osobe sukladno propisima, a putem pravne ili fizičke osobe koja za to ispunjava propisane uvjete, a kojoj to povjeri Općina Čavle.

(4) Sve troškove vezane za uklanjanje vozila iz stavka 1. podmiruje vlasnik, odnosno korisnik vozila.

(1) Parkiranje vozila radi opskrbe dozvoljeno je na parkiralištu rezerviranom za vozila opskrbe koje mora biti obilježeno odgovarajućom prometnom signalizacijom.

(2) Na prometnom znaku mora se vidljivo istaknuti vrijeme u kojem je dozvoljena opskrba i dozvoljeno trajanje parkiranja vozila opskrbe.

(3) Vozilo opskrbe može se zadržavati na označenom mjestu samo za vrijeme obavljanja ukrcaja i iskrcaja robe, ne dulje od propisanog vremena koje je označeno na prometnom znaku.

(1) Vozila sljedećih kategorija: teretno vozilo, priključno vozilo, autobus, turistički autobus, vozilo za kampiranje, radni stroj, traktori i poljoprivredni strojevi smiju biti parkirani samo na posebnim parkiralištima i prometnim površinama koje su za tu namjenu određeni i označeni prometnim znakom.

(2) Iznimno, vozilima iz stavka 1. ovog članka može se odobriti privremeno parkiranje i na neuređenim javnim površinama uz uvjete i na rok koji je određen posebnim aktom.

(3) Turističkim autobusima nije dozvoljeno zaustavljanje ni parkiranje na stajalištima javnog prijevoza.

(4) Vozila iz stavka 1. ovog članka koja budu parkirana na mjestima koja nisu za to predviđena, te ukoliko ne podliježu odredbama članka 84. Zakona o sigurnosti prometa na cestama, po pismenom nalogu policijskog službenika ili ovlaštenog službenika Upravnog odjela mogu biti blokirana postavljanjem naprava za blokiranje kotača te odgovornoj osobi može biti izrečena prekršajna kazna odnosno izdan obavezni prekršajni nalog.

(5) Izvršenje tehničkih poslova vezanih za obavljanje tehničkih poslova blokiranja i deblokiranja vozila može obavljati fizička osoba obrtnik ili pravna osoba koja ispunjava propisane uvjete, a kojoj to povjeri Općina Čavle.

(1) Troškove blokiranja i deblokiranja vozila iz članka 29. st. 3. ove Odluke podmiruje vlasnik, odnosno korisnik vozila.

(2) Visina naknade troškova blokiranja - deblokiranja vozila i ostale uvjete u vezi s time, utvrđuje se posebnim aktom.

(3) Naknada iz prethodnog stavka ovoga članka prihod su osobe/tvrtke kojoj su povjereni poslovi iz članka 29. st.4. ove Odluke.

(4) Nakon deblokiranja vozila iz članka 29. st. 3. ove Odluke, vlasnik odnosno korisnik vozila dužan je odmah ukloniti vozilo sa mjesta gdje je bilo nepropisno parkirano.

**7. Zone smirenog prometa**

(1) Zone smirenog prometa mogu se označiti na nerazvrstanim cestama ispred škola i predškolskih ustanova te u dijelovima naselja gdje zbog nepostojanja nogostupa kolne površine ujedno služe i za kretanje pješaka.

(2) Zone smirenog prometa označavaju se na temelju prometnog elaborata, a prije izvođenja potrebno je pribaviti prethodnu suglasnost sukladno članku 6 ove Odluke.

**8. Postavljanje i održavanje zaštitnih ograda za pješake na opasnim mjestima**

(1) Na javno prometnim površinama mogu se postavljati zaštitne ograde, stupići, betonske polukugle ili druge fizičke prepreke u svrhu zaštite pješaka ukoliko ne smanjuju propisanu minimalnu širinu pješačkog nogostupa.

(2) Postavljanje svih prepreka iz stava 1. ovog članka vrši se prema prometnom elaboratu, a prije postavljanja potrebno je pribaviti prethodnu suglasnost ministarstva nadležnog za unutarnje poslove.

(3) O postavljanju i održavanju zaštitnih ograda ili stupića brinu se fizičke ili pravne osobe kojima su povjereni isti poslovi.

(1) Na zahtjev vlasnika ili korisnika stambenoga ili poslovnoga prostora Upravni odjel može dati suglasnost za postavu zaštitnih ograda, stupića ili drugih prepreka na javnim površinama, a radi osiguranja slobodnog pristupa u objekt ili zaštite istog.

**9. Pješačke zone, sigurni pravce za kretanje školske djece, posebne tehničke mjere za sigurnost pješaka i vozača bicikla i slično**

(1) Na području Općine Čavle ovom Odlukom nisu predviđene pješačke zone.

(1) U zonama povećanog kretanja pješaka, posebice djece moguće je postavljanje posebnih tehničkih mjera za sigurnost pješaka.

(2) Na prilaznim pravcima prema školi mogu se utvrditi i obilježiti sigurni pravci za kretanje školske djece.

(3) Mjere iz ovog stavka utvrđuju se i provode na temelju prometnog elaborata sukladno članku 6. ove Odluke.

**10. Površine na kojima će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje)**

(1) Na području Općine Čavle nisu predviđene površine za test vožnju (poligoni).

(2) Sportske i druge priredbe ili slične aktivnosti na javnim i nerazvrstanim cestama u Općini Čavle mogu se održavati isključivo uz odobrenje policijske uprave i u skladu sa odredbama Zakona o sigurnosti prometa na cestama (članak 183.-192.).

**III. PRAĆENJE I NADZOR NAD PROVEDBOM ODLUKE**

(1) Nadzor nad provedbom odredbi ove Odluke obavljaju ovlaštene službene osobe ministarstva nadležnog za unutarnje poslove i prometni redar Općine Čavle.

(2) U obavljanju nadzora nad provođenjem odredbi ove Odluke zakonom ovlaštene osobe imaju ovlasti prema Zakonu o sigurnosti prometa na cestama i ovoj Odluci.

**IV. PREKRŠAJNE ODREDBE**

(1) Za povredu odredbi ove Odluke na odgovarajući se način primjenjuju novčane kazne propisane Zakonom o sigurnosti prometa na cestama, a za povredu odredbi koje nisu predviđene predmetnim Zakonom primjenjuju se odgovarajuće odredbe odluka Općine Čavle.

**V. PRIJELAZNE I ZAVRŠNE ODREDBE**



(1) Ograničenja i obveze propisane odredbama ove Odluke moraju se vidljivo označiti propisanom prometnom signalizacijom, sukladno odredbama važećih Pravilnika i normi koje pokrivaju ovo područje.

(2) Vertikalna i horizontalna prometna signalizacija postavljena do dana stupanja na snagu ove Odluke vrijedi do postavljanja nove prometne signalizacije sukladno ovoj Odluci i prometnom elaboratu.

(3) Jednosmjerni režim prometovanja iz članka 9., stavak 1., podstavak 3. ove Odluke provest će se nakon izrade odgovarajućeg prometnog elaborata sukladno članka 6. ove Odluke.

(4) Ukoliko se prometnim elaboratom iz članka 6. ove Odluke definiraju mjere promjena režima prometovanja koje nisu propisane u ovoj Odluci te se mjere provode kroz izmjenu i dopunu članaka ove Odluke.

(1) U slučaju izvanrednih potreba (interventni građevinski zahvati, održavanje javnih priredaba i manifestacija i sl.) Općinski načelnik može iznimno, uz prethodnu suglasnost ministarstva nadležnog za unutarnje poslove, odrediti drugačije odvijanje prometa i parkiranje vozila, nego što je određeno odredbama ove Odluke.

(1) Na ostala pitanja o uređenju prometa koja su u nadležnosti jedinice lokalne samouprave, a koja nisu uređena ovom Odlukom, primjenjuju se odredbe Zakona o sigurnosti prometa na cestama i drugih posebnih zakona i propisa donesenih na temelju tih zakona.

(1) Ova Odluka stupa na snagu osmog dana od objave u „Službenim novinama Općine Čavle“.

OPĆINSKO VIJEĆE OPĆINE ČAVLE

Predsjednik

Norbert Mavrinac

KLASA:

URBROJ: